สงครามน้ำมันโอเปกฉุด SET ปิดวูบ 109 จุด แวลูทะลักแสนล้าน ฟากเอเชีย-ฟิวเจอร์สแดงยกแผง
สงครามน้ำมันโอเปกฉุด SET ปิดวูบ 109 จุด แวลูทะลักแสนล้าน ฟากเอเชีย-ฟิวเจอร์สแดงยกแผง โดยดัชนีปิดตลาดวันนี้ ที่ระดับ 1,255.94 จุด ลบ 108.63 จุด หรือ 7.96% มูลค่าการซื้อขาย 1.04 แสนล้านบาท โดยดัชนีฯปรับตัวลดลงทำจุดต่ำสุดในรอบเกือบ 4 ปี นับตั้งแต่ดัชนีฯอยู่ที่ระดับ 1,356.69 จุด เมื่อวันที่ 7 เม.ย. 2559
9 มี.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,255.94 จุด ลบ 108.63 จุด หรือ 7.96% มูลค่าการซื้อขาย 1.04 แสนล้านบาท โดยดัชนีฯปรับตัวลดลงทำจุดต่ำสุดในรอบเกือบ 4 ปี นับตั้งแต่ดัชนีฯอยู่ที่ระดับ 1,245.61 จุด เมื่อวันที่ 21 ม.ค. 2559 ขณะที่มูลค่าการซื้อขายทำจุดสูงสุดในรอบ 9 เดือน นับตั้งแต่มูลค่าซื้อขายอยู่ที่ระดับ 1.07 แสนล้านบาท เมื่อวันที่ 19 มิ.ย. 2561 
ด้านดัชนีดาวโจนส์ล่วงหน้า (Dow Jones Futures) ณ เวลา 17.28 น. (ตามเวลาประเทศไทย) ลบ 1,255 จุด หรือ 4.87% สู่ระดับ 24,534.00 จุด
10 หุ้นกดดัชนีวันนี้

ด้าน น.ส.อาภาภรณ์ แสวงพรรค ผู้อำนวยการบริหารฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยว่า ตลาดหุ้นไทยวันนี้ร่วงแรงทิศทางเดียวกับตลาดต่างประเทศ โดยตลาดหุ้นภูมิภาคเอเชียติดลบถ้วนหน้าเช่นเดียวกับตลาดยุโรป โดยเฉพาะตลาดหุ้นอิตาลี -10% แม้แต่ดาวโจนส์ฟิวเจอร์สร่วงไปกว่า 1,000 จุด นอกเหนือจากเจอแรงกดดันการแพร่ระบาดไวรัสโควิด-19 ระบาดไปทั่วโลกแล้ว ยังมาเจอราคาน้ำมันร่วงหนักอีก จึงเกิดแรงขายถล่มหุ้นในกลุ่มพลังงานนำตลาดฯดิ่ง
ทั้งนี้ สืบเนื่องจากซาอุดิอาระเบียและรัสเซียไม่สามารถตกลงกันได้ในการประชุมร่วมกันของกลุ่มโอเปกและชาติพันธมิตรเพื่อลดกำลังการผลิต ส่งผลให้ซาอุดิอาระเบียประกาศลดราคาขายและเพิ่มกำลังการผลิตเพื่อตอบโต้รัสเซีย ราคาน้ำมันจึงดิ่งลงไปอย่างมาก อย่างไรก็ดี ต้องรอดูว่ากลุ่มโอเปกจะทำอย่างไรต่อไป เพราะหากมองที่ต้นทุนผลิตของซาอุดิอาระเบียและรัสเซียไม่ต่างกันมาก มีเพียงภาษีที่รัสเซียเก็บสูงกว่า ดังนั้นจะต้องติดตามต่อไปอย่างใกล้ชิดว่ารัสเซียจะทำอย่างไร และทิศทางราคาน้ำมันจะเป็นอย่างไร
สำหรับบ้านเรามาตรการกระตุ้นเศรษฐกิจไม่มีน้ำหนักต่อตลาดฯในวันนี้
ส่วนแนวโน้มการลงทุนในวันพรุ่งนี้ (10 มี.ค.) น.ส.อาภาภรณ์ กล่าวว่า ยังไม่แน่ใจว่าตลาดฯจะรีบาวด์ได้หรือไม่ ขึ้นอยู่กับสถานการณ์ระหว่างซาอุดิอาระเบียและรัสเซีย เพราะมีผลต่อราคาน้ำมัน และทิศทางตลาดหุ้นไทย เนื่องจากหุ้นกลุ่มพลังงานมีน้ำหนัก 1 ใน 4 ของตลาดฯ อย่างไรก็ดี ดัชนีฯสามารถปิดเหนือ 1,250 จุด ได้ถือว่ายังพอใช้ได้
พร้อมให้แนวรับ 1,230-1,220 ถัดไป 1,200 จุด ส่วนแนวต้าน 1,280 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT       มูลค่าการซื้อขาย 18,688.87 ล้านบาท  ปิดที่   28.00 บาท ลดลง  9.50 บาท
PTTEP     มูลค่าการซื้อขาย 12,248.41 ล้านบาท  ปิดที่   74.75 บาท ลดลง 31.75 บาท
CPALL     มูลค่าการซื้อขาย  6,372.56 ล้านบาท  ปิดที่   63.75 บาท ลดลง  5.50 บาท
PTTGC     มูลค่าการซื้อขาย  3,697.95 ล้านบาท  ปิดที่   31.00 บาท ลดลง 11.25 บาท
BAM       มูลค่าการซื้อขาย  3,371.57 ล้านบาท  ปิดที่   23.70 บาท ลดลง  1.55 บาท
 
ตลาดหุ้นเอเชีย
